Решение на Съда (шести състав) от 28 ноември 2018 г. — Комисия/Словения
(Дело C‑506/17)(1)
„Неизпълнение на задължения от държава членка — Околна среда — Депониране на отпадъци — Директива 1999/31/ЕО — Член 14, букви б) и в) — Разрешение за експлоатация — Закриване на депата, които нямат разрешение — Разрешаване на необходимата дейност въз основа на одобрения план за подобряване на условията в депото — Определяне на преходен период за изпълнение на плана“
1.      Околна среда — Отпадъци — Депониране на отпадъци — Директива 1999/31 — Незакриване на депата, които не отговарят на изискванията — Неизпълнение на задължения
(член 7, буква ж), член 13, член 14, букви а)—в) и член 15, параграф 1 от Директива 1999/31 на Съвета и точка 1 от приложение I към нея)
(вж. т. 43, 45—47, 54, 61, 66 и 67)
2.      Иск за установяване на неизпълнение на задължения — Преценка на основателността от Съда — Положение, което следва да бъде взето предвид — Положение към момента на изтичане на срока, определен в мотивираното становище
(член 258 ДФЕС)
(вж. т. 50)
3.      Държави членки — Задължения — Изпълнение на директивите — Неизпълнение на задължения — Обосновка, изведена от вътрешния правов ред — Недопустимост
(член 258 ДФЕС)
(вж. т. 59)
Диспозитив
1)
Като не е взела необходимите мерки, така че:
–        най-късно до 16 юли 2009 г. съгласно член 7, буква ж) и член 13 от Директива 1999/31/ЕО на Съвета от 26 април 1999 година относно депонирането на отпадъци да се пристъпи към закриване на депата Dragonja, Dvori, Rakek-Pretržje, Bukovžlak-Cinkarna, Suhadole, Lokovica, Mislinjska Dobrava, Izola, Mozelj, Dolga Poljana, Dolga vas, Jelšane, Volče, Stara gora, Stara vas, Dogoše, Mala gora, Tuncovec-Steklarna, Tuncovec-OKP и Bočna-Podhom, които не са получили разрешение да продължат дейността си съгласно член 8 от Директивата, и
–        най-късно до 16 юли 2009 г. да приведе депо Ostri vrh в съответствие с изискванията на Директива 1999/31, с изключение на предвидените в точка 1 от приложение I,
Република Словения не е изпълнила задълженията си по член 14, буква б) и съответно по член 14, буква в) от Директива 1999/31.
2)
Осъжда Република Словения да заплати съдебните разноски.
1 ОВ C 357, 23.10.2017 г.